Kulħadd kelma waħda, f'liema livell baxx waqgħet il-politika f'Malta. L-irjus qed jisħnu, għax l-Oppożizzjoni xegħlet il-magna u beda t-theddid. Qed jgħidulna li min ma jaqbilx magħhom jitkeċċa, qas notice m'għandna qalulna. Tathom ferneżija biex iħottu, iqattgħu l-karti u jqaċċtu l-irjus. Bil-kejl tal-libertà tal-espressjoni tagħhom għandek dritt tiftaħ ħalqek jekk tkun Nazzjonalist jew tiffavorixxi l-politika estremista tagħhom. Diversi persuni li kienu jissimpatizzaw mal-PN sa ftit ġimgħat ilu, issa qed jikkritikaw din il-politika estrema. Dawn in-nies ġejjin minn kull spetru tas-soċjetà, Laburisti, Nazzjonalisti ġenwini u nies li qegħdin fin-nofs. Nies li ma tinteressahomx il-politika tal-Partiti, għax qabel kollox u kulħadd hemm ir-rispett u t-toleranza, anke jekk qed jitkellmu fuq xi ħadd li miegħu ma jaqblux politikament. U għaliex dawn in-nies issa qed iħossuhom komdi jersqu u jiftħu qalbhom mal-moviment li bena madwaru l-PL? Għaliex jaraw bil-fatti li Gvern Laburista jħaddem politika onesta u konsistenti u fuq kollox politika tolleranti u moderata u li ma tħarisx lejn uċuħ ta' jekk intix Nazzjonalist jew Laburist. Hu sew li jkollna partit politiku li jemmen li hawn min għandu d-don divin li jikkmanda u l-bqija huma kkundannati biex jiġu kkmandati? L-Oppożizzjoni u l-akkolti tagħha jipprovaw ipinġu xena ta' Malta li bi Gvern Laburista resqet lejn l-Apokalissi u s-swidija tat-telfien hekk kif f'erba' snin sirna l-aktar pajjiż antidemokratiku fl-Ewropa. F'daqqa waħda lanqas tista tiftaħ ħalqek għax il-gvern jagħmillek żip bit-theddid fuq il-liberta tal-espressjoni. F'dan il-pajjiż f'daqqa waħda skoprejna li hawn il-faqar u kulħadd mejjet bil-ġuħ, li ħadd ma jrid jersaq lejn dan il-pajjiż korrott u jinvesti, li l-Ewropej iriduna nilbsu velu xħin nersqu lejhom għax inġagħluhom jistħu, li f'daqqa waħda għandna problema bit-traffiku, bil-bini għoli, bil-kostruzzjoni, bl-ambjent u bil-kriminalità organizzata. Erba' snin ilu dan kollu kien mgħotti b'liżar iswed u ħadd ma kien jgħid li jeżistu dawn l-affarijiet, anzi min kien jazzarda jiftaħ ħalqu, il-gvern ta' dak iż-żmien kien iwieġeb li mhux vera, li dan hu tfigħ ta' tajn, li hu biss perċezzjoni, li tort tat-telfien tal-morali, li persuni kriminali għandhom kwalitajiet tajbin u inqas tajbin u jakkużaw lil min fetaħ ħalqu li jrid jaqla' l-inkwiet fil-pajjiż biex joħloq distabilizzazzjoni fl-ekonomija tal-pajjiż. Imma fil-fatt f'pajjiżna x'hawn illum? Hawn tkabbir ekonomiku li qatt ma kellna bħalu, b'investiment barrani u lokali bla preċedent. Rata ta' qgħad baxxa li qatt ma esperjenzajna qabel, anki meta l-popolazzjoni kienet iżgħar milli hi. Għandna 82% tal-poplu li kuntent bis-sitwazzjoni finanzjarja tiegħu u kuntent b'ħajtu. Għandna tkabbir fl-impjiegi u fit-turiżmu li hu l-għira ta' sħabna l-Ewropej. Aġenziji ta' kreditu waħda wara l-oħra jagħtu ċertifikati pożittivi lil pajjiżna u lill-politika ta' dan il-Gvern. Fitch, IMF, S&Ps u l-Unjoni Ewropea, kollha tawna A din il-ġimgħa. Il-Country Report tal-Kummissjoni Ewropea ddikjara li l-faqar qed jiġi indirizzat u qed jonqos bil-fatti. Bi Gvern Laburista fit-tmum, l-oppożizzjoni Nazzjonalista taf iddoqq biss kantaliena waħda, dik li f'pajjiżna twarrbet id-demokrazija. Donnu li biex Malta tkun demokratika irid ikun hawn gvern Nazzjonalista. The Economist Intelligence Unit (EIU) xejnet din il-kantaliena hekk kif poġġiet lil pajjiżna fost l-aktar 19-il pajjiż fid-dinja li huma ddikjarati bħal Full Democracy. Skont l-istandards tal-EIU biex tikkwalifika għall-Full democracy l-pajjiż irid iħaddan mhux biss libertajiet politiċi u ċivili imma jrid ikollu wkoll tendenzi sostnuti minn kultura politika li jwasslu għat-tisħiħ tad-demokrazija. Dawn il-pajjiżi meqjusa bħala full democracy jrid ikollhom gvern li qed jiffunzjona b'mod sodisfaċenti u li l-midja fil-pajjiż trid tkun indipendenti, diversa u libera. Irid ikun hemm sistema effettiva li tinvestiga u tiċċekja u żżomm lill-gvern u l-istituzzonijiet kontabbli. U jrid ikun hemm sistema ġudizzjarja li hi indipendenti u d-deċiżjonijiet ġudizzjarji jiġu inforzati. Malta ġiet assessjata fuq dan kollu u pajjiżna kklassifika mal-aqwa pajjiżi demokratiċi skont il-kejl tal-EIU, kejl internazzjonali, rakkomandat u rikonoxxut internazzjonalment. Dan l-indiċi li jkejjel id-demokrazija kien isir ukoll fi żmien in-Nazzjonalisti fil-gvern u naraw li waqt l-amministrazzjoni preċedenti ta' bejn l-2008 u l-2013 id-demokrazija f'pajjiżna naqset għax l-indiċi niżlu minn 8.39 għal 8.28. Kien biss waqt din l-amministrazzjoni ta' Gvern Laburista li d-demokrazija kibret hekk kif l-indiċi reġgħu telgħu għal 8.39. Dawn it-tipi ta' kejl u ċertifikati mogħtija mill-aġenziji ta' kreditu huma dak li l-investitur barrani u anki dak Malti jevalwa meta jiġi biex jiddeċiedi li jersaq lejn pajjiżna biex jinvesti u mhux id-diskors skur u negattiv tal-Oppożizzjoni u l-akkolti tiegħu. U dan l-Oppożizzjoni tafu sew. Mhux ta' b'xejn li qed jipprovaw, bi qtugħ ta nifs kbir, iħammġu isem pajjiżna barra minn xtutna u jipprovaw jiddistabilizzaw lil pajjiż permezz ta' protesti finti u ipokriti. Imma jafu wkoll li l-għan tagħhom mhux jirnexxi u allura l-arma li fadal hija l-arma tal-provokazzjoni partikolarment indirizzata lejn il-hard core Laburista, arma li ħadmet sa ċertu punt fit-tmeninijiet. Imma l-poplu tgħallem minn dawk iż-żminijiet u persważa li mhux talli mhux se jaqa' għal provokazzjoni, anzi jiddisassoċċja ruħu minn din it-tip ta' politika, inkluż persuni li kienu ftit ilu jissimpatizzaw mal-PN. Riedu jaqtgħulna l-għatx bil-perżut, qalu. Bil-politika tal-Prim Ministru ta' ġid lil kulħadd u deni lil ħadd, tgħidli qalbi li l-Oppożizzjoni se tibqa' bil-għatx għal poter għal aktar u aktar snin.